CNT คาดผลงานไตรมาส 4 สดใส หลังตุนแบ็กล็อกแน่น 1.3 หมื่นลบ. หนุนรายได้ทั้งปีโตแกร่ง
CNT คาดผลงานไตรมาส 4 สดใส หลังตุนแบ็กล็อกแน่น 1.3 หมื่นลบ. หนุนรายได้ทั้งปีโตแกร่ง
1 ธ.ค. 2563

นายสุรศักดิ์ โอสถานุเคราะห์ กรรมการและผู้ช่วยกรรมการผู้จัดการ บริษัท คริสเตียนีและนีลเส็น (ไทย) จำกัด (มหาชน) หรือ CNT เปิดเผยว่า บริษัทคาดว่ารายได้ในไตรมาส 4/63 น่าจะทำได้ใกล้เคียงกับไตรมาส 3/63 ที่มีรายได้อยู่ที่ 1,864 ล้านบาท เนื่องจาก ณ สิ้นไตรมาส 3/63 มีงานในมือ (Backlog) อยู่ราว 13,205 ล้านบาท แบ่งเป็น งานภาครัฐ 49.92%, Highway 21.61%, Industrial Facilities 18.29%, Petrochem Energy 5.41%, งานภาคเอกชน 3.29% และงานกลุ่มโรงแรม รีสอร์ท 1.48% ซึ่งคาดว่าจะสามารถทยอยรับรู้รายได้ในช่วงที่เหลือของปีนี้อีกประมาณ 1,800 ล้านบาท หรือคิดเป็นเดือนละ 500-600 ล้านบาท ส่วนที่เหลือจะทยอยรับรู้รายได้ในปี 2564 และปีถัด ๆ ไป
ทั้งนี้ หากเป็นไปตามคาดการณ์ ก็จะส่งผลทำให้ทั้งปี 2563 มีรายได้อยู่ที่ 7,500-7,600 ล้านบาท เติบโตจากปีก่อนที่มีรายได้อยู่ที่ 7,348 ล้านบาท ขณะที่งวด 9 เดือนแรกปีนี้ มีรายได้แล้ว 5,548 ล้านบาท
ส่วนทิศทางการดำเนินงานในปี 2564 เบื้องต้นบริษัทมองการเข้าประมูลงานราว 30,000 ล้านบาท โดยจะเน้นไปที่งานภาครัฐเป็นหลัก ขณะที่งานภาคเอกชนจะเน้นไปที่งานการสร้างโรงงานของนักลงทุนต่างชาติ ที่จะมีการย้ายฐานการผลิตเข้ามาในไทย ซึ่งบริษัทคาดหวังว่าจะได้รับงานไม่น้อยกว่า 5,000 ล้านบาท ขณะที่วางงบลงทุนไว้ราว 200 ล้านบาท เพื่อรองรับงานประมูลโครงการที่มีขนาดใหญ่
“เรามองว่าอุตสาหกรรมงานก่อสร้างในปีหน้า ภาครัฐจะเข้ามามีบทบาทหลัก ส่วนเอกชนยังไม่เห็นการลงทุนในขณะนี้ ซึ่งก็คงอยู่ระหว่างรอดูสถานการณ์โควิด-19 ก่อนตัดสินใจลงทุน โดยเราเองก็อยู่ระหว่างติดตามสถานการณ์ไม่ว่าจะเป็นภาพรวมอุตสาหกรรมก่อสร้าง การแข่งขัน และการแพร่ระบาดของโควิด-19 เพื่อประเมินทิศทางของงาน และแผนการดำเนินงานในปี 64 แต่อย่างไรก็ตามเบื้องต้นเราก็คาดหวังว่ารายได้ในปีหน้าจะเติบโตแตะ 8,000 ล้านบาท หากเราได้รับงานขนาดใหญ่เข้ามา ซึ่งเราขอพิจารณาแผนงานอีกครั้ง คาดว่าในไตรมาส 1/64 จะสามารถกลับมานำเสนอให้ทราบได้”